《呈寿冈先生》
宋代·赵蕃

我行上萧滩，惨澹无与适。
肩舆问何诣，扬雄一区宅。
地虽占城问，野澹绕修碧。
主人谁何辈。盖代文章伯。
喜我过其庐，倒屣相应接。
似闻杜陵翁，一饭无俗客。
如何重留我，更道鸡黍窄。
谈间虽文字，往往先名节。
我语固多狂，公亦不我折。
为言古今人，耽诗信痴绝。
身名两弃置，死若堕霜叶。
公言盖有激，我亦因启发。
莫将梦中事，重对痴人说。
此语竟云何，梵志翻著袜。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。